Hof sit nou eers Maandag oor haarkappersArgieffoto ter illustrasie. (Foto: Shari Sirotnak/Unsplash) Die DA sal nou eers volgende week sy saak in die Wes-Kaapse hooggeregshof in Kaapstad kan stel oor die voortgesette verbod op persoonlike versorgingsdienste soos haarkappers en skoonheidsalonne tydens vlak 3 van afsondering. Dít nadat Nkosazana Dlamini-Zuma, minister van samewerkende regering en tradisionele sake, versuim het om opponerende hofstukke in te dien, het Dean Macpherson, DA-LP en skaduminister van handel en nywerheid, Vrydag in ŉ verklaring gesê. Volgens Macpherson het regter Mark Sher nou die saak tot Maandag uitgestel wanneer ŉ volbank regters die saak sal aanhoor. “Die regering sal ook die geleentheid kry om die heropening van die sektor te heroorweeg, waaroor ŉ besluit eerskomende Woensdag geneem kan word wanneer die kabinet vergader,” het Macpherson gesê. Maroela Media het vroeër berig die DA wil die verbod op persoonlike versorgingsdienste ongeldig en ongrondwetlik laat verklaar. Die party voer in hofstukke saam met die haarsalongroep Palladium Hair aan dat die verbod op persoonlike versorgingsdienste tydens die afsonderingstydperk onaanvaarbaar, irrasioneel en wederregtelik is. Palladium Hair bedryf verskeie haarsalonne in die Wes-Kaap en Gauteng. Luidens die DA-hofstukke is die verbod op persoonlike versorgingsdienste in stryd met artikel 22 van die Grondwet wat alle burgers die reg gee om vrylik handel te dryf of ŉ beroep te beoefen wat deur die wet gereguleer word.